ЧРЕЗ

Председателя на

Народното събрание

ДО

Министъра на регионалното развитие и благоустройството

Г-жа Лиляна Павлова

**ВЪПРОС**

от Петър Славов,

народeн представител от ПГ на РБ

На основание чл.90, ал. 1 от Конституцията на РБ и чл.91, ал.1 ПОДНС внасям въпрос

ОТНОСНО**: *Изграждане на повдигната пешеходна пътека и други мерки за безопасност на ул. „Никола Крушкин-Чолака“ /съвпадащ с републиканска пътна мрежа/ в с. Бистрица, срещу училището.***

**УВАЖАЕМА ГОСПОЖО МИНИСТЪР,**

Неотдавна жители на с. „Бистрица“, р-н Панчарево, сигнализираха за опасна пешеходна пътека на ул. „Никола Крушкин-Чолака“ в с. Бистрица. Последната се намира в близост до училището, след прав участък на пътя, който съвпада с път от републиканската пътна мрежа София-Железница-Белчински бани-Самоков и преминава и през централната част на населеното място.

Пешеходната пътека е силно занемарена и с лоша видимост, не е от т.нар. „повдигнат тип“, липсва осветяване и особено в ранните сутрешни и вечерни часове на денонощието представлява опасност за пресичащите деца, отиващи или връщащи се от училище.

Неотдавна като по чудо се е разминал трагичен инцидент с пресичащо дете, когато автомобил е изпреварил спиращото на пешеходната пътека друго МПС. Това е накарало няколко майки, живеещи в с. Бистрица, да дават дежурства на опасната пешеходна пътека и да подпомагат децата при пресичане на опасния участък от пътя. Сигнализирани са били и АПИ и Столична община, предвид статута на пътния участък, и то няколкократно, с искане за вземане на мерки.

 В тази връзка,

**Уважаема госпожо Министър,** моля да отговорите **писмено** на следния въпрос:

**В какви срокове могат да бъдат взети мерки за обезопасяване на опасния участък с проблемната пешеходна пътека на ул. „Никола Крушкин-Чолака“, срещу училището в с. Бистрица, част от пътя София-Железница-Белчински бани-Самоков, и какви ще бъдат те?**

София, 28.01.2016г.  **Петър Славов**: